《春堤游子行》
元代·朱德润

燕子社前春雨歇，碧堤芳草连天末。柳回青眼欲窥人，间关黄鸟初调舌。

绿窗红袖开婵娟，谁家高楼入云端。十二阑干凭欲遍，楼前荡子驰金鞍。

少年何必生远图，金张高贵无时无。郎君解作凌云赋，妾效文君当酒垆。

只今功名论月俸，弯弓射策俱无用。十年回首别京华，莫遣春闺生远梦。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。